b'\n_START_ARTICLE_\nSkjoldh\xc3\xb8jkollegiet\n_START_PARAGRAPH_\nSkjoldh\xc3\xb8jkollegiet er Danmarks n\xc3\xa6stst\xc3\xb8rste kollegium med plads til 1.006 beboere p\xc3\xa5 900 v\xc3\xa6relser og 50 lejligheder. Kollegiet er beliggende i Brabrand i det vestlige Aarhus, er opf\xc3\xb8rt i perioden 1970-73 og projekteret af arkitekterne Knud Blach Petersen og Knud Friis. Landskabsarkitekt Sven Hansen har designet de gr\xc3\xb8nne omr\xc3\xa5der og kunstneren Kasper Heiberg har st\xc3\xa5et for den oprindelige kunstneriske udsmykning, med flere store skulpturer udf\xc3\xb8rt specielt til kollegiet._NEWLINE_Skjoldh\xc3\xb8jkollegiet er et af de f\xc3\xa5 kollegier i Aarhus hvor dyr er tilladt, og med den n\xc3\xa6rliggende hundeskov og de gr\xc3\xb8nne omr\xc3\xa5der i Skjoldh\xc3\xb8jkilen, er der mange der v\xc3\xa6lger Skjoldh\xc3\xb8jkollegiet af denne grund. Udover beboelse rummer kollegiet en brugs, en bar for kollegiets beboere, en sauna, en b\xc3\xb8rnehave og en vuggestue (der dog ikke er forbeholdt kollegiets beboere), et musikrum samt en hel del andre aktivitetsrum og aktivitetsforeninger. Foreningerne omfatter en fitnessklub (Skjoldpower), en poolklub og en fodboldklub (F.C. Skjoldh\xc3\xb8gene). Kollegiets bar r\xc3\xa5der over en historisk koncertscene; her startede TV-2 i sin tid karrieren.\n_START_SECTION_\nDrift, v\xc3\xa6relser og udlejning\n_START_PARAGRAPH_\nSkjoldh\xc3\xb8jkollegiet er et selvejende kollegium, hvis drift administration varetages af Kollegiekontoret i Aarhus. Det er herigennem udlejningen af de 847 lejligheder og v\xc3\xa6relser foreg\xc3\xa5r. P\xc3\xa5 kollegiet er der 5 forskellige boligtyper: Opgangsv\xc3\xa6relse med eget toilet, opgangsv\xc3\xa6relse med f\xc3\xa6lles toilet (3 pers. pr. toilet), eget v\xc3\xa6relse, stor lejlighed til familier samt forskellige typer af dubletter. Traditionelt set er opgange den klassiske kollegieoplevelse, og f\xc3\xa6llesskabet p\xc3\xa5 en 12 pers. opgang regnes blandt mange unge som en god m\xc3\xa5de at flytte til en ny by, og f\xc3\xa5 et nyt netv\xc3\xa6rk.\n_START_SECTION_\nBeboerdemokratiet\n_START_PARAGRAPH_\nSkjoldh\xc3\xb8jkollegiet er i det daglige styret af Beboerr\xc3\xa5det, som h\xc3\xa5ndterer store og sm\xc3\xa5 beslutninger og problemstillinger. Nedsat af beboerr\xc3\xa5det er et klageudvalg, der h\xc3\xa5ndterer brud p\xc3\xa5 husordenen (der naturligvis er f\xc3\xa6stet i lejeloven). Klageudvalget m\xc3\xa6gler og h\xc3\xa5ndh\xc3\xa6ver husordenen. _NEWLINE_Over beboerr\xc3\xa5det er beboerm\xc3\xb8det, der afholdes den f\xc3\xb8rste onsdag i hver m\xc3\xa5ned. Her har beboerne mulighed for at stille sp\xc3\xb8rgsm\xc3\xa5l, involvere sig i kollegiets drift, og tage forslag op til debat. Kollegiet overordnede linje styres af Skjoldh\xc3\xb8jkollegiets bestyrelse, der best\xc3\xa5r af repr\xc3\xa6sentanter udvalgt af Beboerr\xc3\xa5det, Studiestederne i Aarhus og Kommunalbestyrelsen._NEWLINE_Der afholdes \xc3\xa5rligt valg til beboerr\xc3\xa5det, og medlemmerne af beboerr\xc3\xa5der (BR) v\xc3\xa6lges for en periode p\xc3\xa5 2 \xc3\xa5r.\n_START_SECTION_\nBusforbindelser\n_START_PARAGRAPH_\nSkjoldh\xc3\xb8jkollegiet har 2 n\xc3\xa6rliggende busforbindelser: Rute 3A der k\xc3\xb8rer forbi Handelsh\xc3\xb8jskolen ad Viborgvej, samt rute 4A der k\xc3\xb8rer ad Silkeborgvej mod midtbyen. Begge linjer forbinder med 5A der k\xc3\xb8rer til Aarhus Universitet.'